C 47/140
SK
Úradný vestník Európskej únie
7.2.2023
Streda 6. júla 2022
40. zdôrazňuje význam pokračujúcej multilaterálnej spolupráce v otázkach bezpečnosti a obrany; zdôrazňuje prácu partnerstva medzi EÚ a NATO a spoluprácu medzi EÚ a OBSE založené na spoločnej podpore spoločných základných hodnôt demokracie, slobody, dodržiavania ľudských práv a ľudskej dôstojnosti, zásad právneho štátu a podpory mieru a medzinárodnej spolupráce, ktoré zároveň chránia medzinárodný poriadok založený na pravidlách; vyzýva členské štáty EÚ a členov NATO, ktorí tak ešte neurobili, aby sa pripojili k európskym bezpečnostným a obranným iniciatívam s cieľom ďalej dopĺňať a posilňovať spoločnú spoluprácu;
41. zdôrazňuje, že multilateralizmus a akákoľvek reforma súčasného systému by sa mali zamerať na zvýšenú transparentnosť a zodpovednosť, ako aj na zapojenie neštátnych aktérov, aby pomohli obnoviť dôveru ľudí v tieto inštitúcie a dodali im väčšiu legitimitu; zdôrazňuje potrebu riešiť výzvy súvisiace s predchádzaním nezákonným finančným tokom a bojom proti nim a posilňovaním medzinárodnej spolupráce a osvedčenými postupmi v oblasti vrátenia a vymáhania prostriedkov, a to aj účinnejšími opatreniami na vykonávanie existujúcich záväzkov podľa Dohovoru Organizácie Spojených národov proti korupcii a Dohovoru Organizácie Spojených národov proti nadnárodnému organizovanému zločinu; zdôrazňuje potrebu vykonávať účinné, inkluzívne a udržateľné opatrenia na predchádzanie korupcii a boj proti nej v rámci Agendy 2030; zdôrazňuje, že boj proti nezákonným finančným tokom sa musí zefektívniť na globálnej úrovni;
42. zdôrazňuje, že je dôležité pokračovať v oslovovaní spojencov a podobne zmýšľajúcich partnerov v medzinárodných organizáciách a na multilaterálnych fórach s cieľom budovať koalíciu podobne zmýšľajúcich krajín, ktoré chcú dodržiavať spoločné hodnoty a ciele, ako aj politický dialóg a účinnú spoluprácu na celom svete; zdôrazňuje, že je potrebné, aby sa dohoda o zahraničnej politike a spolupráci v oblasti bezpečnosti medzi EÚ a Spojeným kráľovstvom pridala ako príloha k Dohode o obchode a spolupráci medzi EÚ a Spojeným kráľovstvom, čo by obom stranám umožnilo lepšie čeliť výzvam spoločnej globálnej bezpečnosti a zahraničnej politiky; zdôrazňuje, že takáto dohoda by tiež slúžila na uľahčenie spolupráce v multilaterálnych organizáciách, najmä v OSN, vzhľadom na mnohé spoločné hodnoty a záujmy oboch strán;
43. poukazuje na osobitný význam nielen tradičných transatlantických alebo európskych partnerov, ako sú USA a Kanada, ako aj Spojené kráľovstvo, západný Balkán a ďalšie krajiny južného a východného susedstva, ale aj iných podobne zmýšľajúci demokratických spojencov v Latinskej Amerike, indicko-tichomorskom regióne a Afrike, ktorí môžu v partnerstve vytvoriť širšiu oblasť spoločných hodnôt a noriem a záväzok podporovať globálne reakcie na globálne výzvy, ako aj význam širšej medzinárodnej koalície podobne zmýšľajúcich partnerov; zdôrazňuje v tejto súvislosti význam posilneného dialógu a spolupráce s podobne zmýšľajúcimi africkými krajinami a význam ich podpory pri budovaní budúcej Afriky založenej na demokracii, inkluzívnosti a prosperite, pričom treba mať na zreteli potrebu vyrovnať sa s výzvami a bezpečnostnými hrozbami vyplývajúcimi zo zmeny klímy, terorizmu a organizovaného zločinu;
44. zdôrazňuje, že vzťahy EÚ s Africkou úniou (ďalej len „AÚ“) a Latinskou Amerikou a Karibikom majú samy o sebe vlastnú hodnotu a majú kľúčový význam z hľadiska obnoveného multilateralizmu; pripomína, že vo svojom spoločnom vyhlásení s názvom Afrika a Európa: dva kontinenty so spoločnou víziou do roku 2030 sa EÚ a AÚ zaviazali spolupracovať na presadzovaní účinného multilateralizmu v rámci medzinárodného poriadku založeného na pravidlách, ktorého jadrom je OSN, a prisľúbili pracovať na zbližovaní pozícií na multilaterálnych fórach s cieľom znížiť globálne nerovnosti, posilňovať solidaritu, bojovať proti zmene klímy a zlepšiť poskytovanie „celosvetových verejných statkov“ v súlade s Agendou 2030 pre udržateľný rozvoj a Agendou 2063 AÚ;
45.
podporuje preto úsilie VP/PK, Rady a Komisie o ďalšie posilnenie partnerstva EÚ s AÚ a Spoločenstvom štátov Latinskej Ameriky a Karibiku; poukazuje na význam ďalšieho zbližovania pozícií v rámci OSN a iných multilaterálnych fór medzi EÚ a pristupujúcimi aj partnerskými krajinami; vyzýva EÚ, aby rozšírila svoju schopnosť pomáhať partnerským a podobne zmýšľajúcim krajinám, a to aj prostredníctvom budovania kapacít, výmeny poznatkov, odbornej prípravy a vytvárania partnerstiev, aby sa mohli účinnejšie zapojiť do multilaterálneho systému, ako aj prostredníctvom výmeny najlepších postupov, aby sme sa poučili aj z ich skúseností; opätovne zdôrazňuje, že je dôležité podporiť existujúce multilaterálne fóra s podobne zmýšľajúcimi partnermi, najmä samity EÚ a Spoločenstva štátov Latinskej Ameriky a Karibiku;